**ლექცია 7**

**ჰოლოკოსტი**

ჰოლოკოსტი (ბერძნ. ჰოლოს - სრული, მთლიანი, კოსტოს - გადამწვარი), ებრაულად - შოა (კატასტროფა) აღნიშნავს პერიოდს 1933 წლის იანვრიდან - ხელისუფლებაში ჰიტლერის მოსვლიდან - 1945 წლის 8 მაისამდე - ევროპაში ომის დასრულდა. ამ დროის განმავლობაში ებრაელები ევროპის ქვეყნებში წარმოუდგენელი დევნისა და შევიწროების ობიექტად იქცნენ, რასაც მოჰყვა 6 მილიონამდე ებრაელის განადგურება, რომელთაგან 1,5 მილიონი ბავშვი იყო. განადგურდა 5 ათასი ებრაული თემი.

ჰოლოკოსტისათვის ნიადაგი დიდი ხნის მანძილზე მზადდებოდა. ცნობილი გერმანელი ისტორიკოსის **ჰაინრიხ ფონ ტრაიჩკეს (1834-1896)** მიერ ჯერ კიდევ მე-19 საუკუნეში ნათქვამი ფრაზა „ებრაელები ჩვენი უბედურებაა!“ შემდგომში ეპიგრაფად უძღოდა ნაცისტების ერთ-ერთ ყოველდღიურ გაზეთს - „Der Stürmer” (“შემტევი”). იგივე გაზეთი რეგულარულად ბეჭდავდა ებრაელთა კარიკატურებს. ნაცისტები ებრაელებს აცხადებდნენ საფრთხედ არიული რასისათვის, წერდნენ, რომ ებრაელები ფართოდ იყვნენ წარმოდგენილი გერმანიის საფინანსო და კომერციულ წრეებში, ლიტერატურის, ხელოვნების სფეროებში და ასუსტებდნენ გერმანულ ეკონომიკასა და კულტურას. ხელისუფლების მხარდაჭერით მიმდინარე მასობრივი პროპაგანდის შედეგად, ანტისემიტიზმი გაძლიერდა და იდეოლოგიის სახით ჩამოყალიბდა.

დაიწყო ებრაელთა უფლებრივი შეზღუდვა, ისინი მუდმივი ტერორის პირობებში ცხოვრობდნენ. კოცონზე წვავდნენ ებრაელ ავტორთა წიგნებს, მათ ატოვებინებდნენ სამუშაო ადგილებს, ართმევდნენ საკუთრებას და ბიზნესს, არ უშვებდნენ საჯარო ღონისძიებებზე. ებრაელები ვალდებული იყვნენ ეტარებინათ საგანგებო სამკლაურები დავითის ვარსკვლავის გამოსახულებით, რათა სხვებისგან ადვილად გამოსარჩევი ყოფილიყვნენ. 1935 წელს მიღებულმა ნიურნბერგის კანონებმა სამართლებრივი საფუძვლით უზრუნველყო ებრაელთა მასობრივი განადგურება.

**1938 წლის ნოემბერში** პოლონელმა ებრაელმა, 17 წლის **გერშელემ გრიშპანმა,** თავისი ოჯახის დეპორტაციის გამო, მოკლა გერმანელი დიპლომატი **ერნს ფომ რატი.** ეს მკვლელობა იქცა საბაბად ებრაელთა მასობრივი დარბევისა და მკვლელობისათვის ბერლინში, 9-10 ნოემბრის ღამით, რომელიც ისტორიაში **„ბროლის ღამის“ (Kristallnacht) ან „დამსხვრეული ვიტრინების ღამის“** სახელით შევიდა. ნაცისტები იჭრებოდნენ ებრაელთა სახლებში, ამსხვრევდნენ და ანადგურებდნენ ყველაფერს, წვავდნენ სინაგოგებს. მრავალი ებრაელი მოკლეს და დაასახიჩრეს, 30 ათასი დააპატიმრეს და საკონცენტრაციო ბანაკებში გაგზავნეს.

1939 წელს, პოლონეთზე გერმანიის თავდასხმით, დაიწყო მეორე მსოფლიო ომი. 1940 წელს ნაცისტებმა დაიწყეს ებრაელთა გეტოების შექმნა პოლონეთში, რომლის მოსახლეობის 10% (დაახლოებით მილიონი ადამიანი) ებრაელი იყო. გეტოები იზოლირებული იყო დანარჩენი საზოგადოებისაგან, იქ თავმოყრილი იყო უამრავი ადამიანი, არ იყო საკმარისი ადგილი, საკვები, წყალი, სუფევდა ანტისანიტარია. მოგვიანებით გეტოებმა ნაცისტებს გაუადვილა ებრაელთა გადასახლება სიკვდილის ბანაკებში.

1941 წლის 22 ივნისს გერმანია თავს დაესხა საბჭოთა კავშირს. ებრაელთა განადგურებამ ახალი მასშტაბი შეიძინა. საგანგებოდ შექმნილი ჯგუფები თავს უყრიდნენ ებრაელებს წინასწარ გათხრილი უზარმაზარი თხრილების პირას, ხვრეტდნენ და საერთო საფლავებში მარხავდნენ. მაგალითად, ბაბი იარში, კიევთან, ორ დღეში ასე გაანადგურეს 30-35 ათასი ებრაელი.

1942 წლის იანვარში ნაცისტებმა გადაწყვიტეს ებრაელთა მასობრივი განადგურების სისტემის შექმნა. ისინი ექვემდებარებოდნენ ე.წ. „საგანგებო მოპყრობას“ - მათ საკონცენტრაციო ბანაკების გაზის კამერებში ხოცავდნენ. ასეთი სიკვდილის ბანაკები შეიქმნა ტრიბლენკაში, მაიდანეკში, აუშვიცში/ოსვენციმში და სხვაგან. ყველა მათგანი სარკინიგზო ხაზების ახლოს იყო განლაგებული, რათა ებრაელთა ტრანსპორტირება ადვილად მომხდარიყო. ჩაყვანიდან რამდენიმე საათის შემდეგ მათ ართმევდნენ თავიანთ ნივთებს, უშვებდნენ გაზის კამერებში, შემდეგ კი მათ სხეულებს კრემატორიუმებში წვავდნენ. ახალგაზრდა და ფიზიკურად ძლიერ ებრაელებს ნაცისტები სამუშაო ძალად იყენებდნენ.

სიკვდილის ბანაკებში ტარდებოდა წარმოუდგენელი სამედიცინო ექსპერიმენტები. მაგალითად, ცნობილია ექიმ მენგელის საზარელი ექსპერიმენტები, რომელთაც იგი ტყუპებზე ატარებდა.

ომის ბოლო თვეებში, როცა ნაცისტური არმია უკან იხევდა, ისინი ებრაელებს სიკვდილის ბანაკებიდან ჯერ კიდევ მათ მიერ კონტროლირებადი ტერიტორიებისკენ მიერეკებოდნენ. დაახლოებით მილიონი ებრაელი **სიკვდილის მარშის** სახელით ცნობილ ამ გადაადგილებას ემსხვერპლა.

საკონცენტრაციო ბანაკები თანდათანობით თავისუფლდებოდა მოკავშირეების მიერ. 1944 წელს საბჭოთა ჯარებმა გაათავისუფლეს მაიდანეკი (ლუბლინთან, პოლონეთი), 1945 წელს - აუშვიცი, იმავე წელს ბრიტანელებმა - ბერგენ-ბელსენი (ჰანოვერთან, გერმანია), ხოლო ამერიკელებმა - დაჰაუ.

**წინააღმდეგობა ნაცისტური რეჟიმისადმი.**

ებრაელი გოგონა **ჰესი ლევინსონი, ამჟამად ჰესი ტაფტი**, ქიმიის პროფესორი ნიუ იორკში, 6 თვის იყო, როცა 1935 წელს გერმანელმა ფოტოგრაფმა **ჰანს ბალინმა** მისი ფოტო წარადგინა კონკურსში ყველაზე მშვენიერი არიელი ბავშვის გამოსავლენად. ეს ფოტო თავად გებელსმა შეარჩია, როგორც საუკეთესო და ამის შემდეგ იგი ამშვენებდა გერმანიაში გამომავალი ჟურნალის ყდას, ასევე ღია ბარათებს. ნაცისტებს არასოდეს გაუგიათ, რომ ფოტოზე გამოსახული გოგონა ებრაელი იყო.

მისი მშობლები - პაულინა და იაკობ ლევინსონები - მომღერლები იყვნენ და კლასიკურ მუსიკაში კარიერის გასაკეთებლად 1928 წელს ლატვიიდან ბერლინში გაემგზავრნენ. მალე ნაცისტები ხელისუფლებაში მოვიდნენ. ჰესის მამა ოპერიდან დაითხოვეს, როგორც ებრაელი. ამის შემდეგ იგი კარდაკარ ატარებდა საქონელს და ვაჭრობით ირჩენდა თავს.

1935 წელს დედამ 6 თვის გოგონას სურათი გადაუღო ცნობილ ბერლინელ ფოტოგრაფთან, რამდენიმე თვის შემდეგ კი ეს ფოტო ჟურნალის ყდაზე აღმოაჩინა, როგორც საუკეთესო არიელი ბავშვის პორტრეტი. შეშინებული დედა ფოტოგრაფთან გაიქცა, რომელმაც უთხრა, რომ იცოდა მათი ებრაელობის შესახებ და ფოტო შეგნებულად წარადგინა კონკურსზე. მშობლებს ეშინოდათ, რომ ქუჩაში ბავშვი ვინმეს არ ეცნო და იგი შინიდან არ გაჰყავდათ.

ოჯახმა შეძლო ნაცისტებისაგან თავის დაღწევა: ჯერ ლატვიაში დაბრუნდნენ, შემდეგ პარიზში წავიდნენ. ორივეგან ნაცისტების ხელისუფლება დამყარდა. წინააღმდეგობის მოძრაობის დახმარებით, მათ მოახერხეს პარიზიდან კუბაში გამგზავრება და, საბოლოოდ, 1947 წელს აშშ-ში დამკვიდრდნენ.

**ოსკარ შინდლერი (1908-1974)**

ოსკარ შინდლერი იყო გერმანელი მეწარმე, რომელმაც 1200 ებრაელი გადაარჩინა ჰოლოკოსტის დროს, აძლევდა რა მათ სამუშაოს პოლონეთსა და ჩეხეთში განლაგებულ თავის საწარმოებში.

მჭიდროდ თანამშრომლობდა ნაცისტებთან, მუშაობდა აბვერისთვის (სამხედრო დაზვერვა). ნაცისტებთან კავშირი დაეხმარა ბიზნესის შენარჩუნებაში ომის დროს და იმაშიც, რომ მიეღო უფლება, კრაკოვში არსებულ თავის ქარხანაში დაესაქმებინა ებრაელები პლაშოვის საკონცენტრაციო ბანაკიდან, რითაც მათი სიცოცხლე იხსნა. წინააღმდეგობრივი, უცნაური ბიოგრაფიის მქონე ფიგურაა. გარდაიცვალა სრულიად ღატაკი, არსებობდა მის მიერ გადარჩენილ ებრაელთა შემოწირულობებით. დაკრძალულია იერუსალიმში, სიონის მთაზე, კათოლიკურ სასაფლაოზე.

**ნიკოლას უინტონი (1909-2015)**

**სერ** **ნიკოლას** **უინტონმა** 1939 წელს ორგანიზება გაუწია ოპერაციას, რომლის წყალობით იმ წლებში ნაცისტური ბანაკებიდან 669 ებრაელი ბავშვი დაიხსნეს, 1988 წელს კი, 50 წლის შემდეგ, იგი მათ ტელეგადაცემაზე შეხვდა.

ნიკოლას უინტონი ბავშვებს თავშესაფარს უძებნიდა და მათ ბრიტანეთში გამგზავრებას უწევდა ორგანიზებას. დიდი ბრიტანეთის მედიამ უინტონი „ბრიტანელ შინდლერად" მონათლა. თავად უინტონი ბავშვების გადარჩენის საიდუმლოს 49 წლის განმავლობაში ინახავდა. ეს ფაქტი უცნობი იყო მანამ, სანამ ნიკოლასის მეუღლემ, გრეტამ მის ძველ რვეულს არ მიაკვლია ბავშვების ფოტოებითა და სახელებით.

2002 წელს დედოფალმა ელისაბედ II-მ მას რაინდის წოდება უბოძა. 2014 წელს, 105 წლის ასაკში მას ჩეხეთის უმაღლესი ჯილდო - თეთრი ლომის ორდენი მიენიჭა. 2015 წლის 1 ივნისს კი სერ ნიკოლას ჯორჯ უინტონი 106 წლის ასაკში გარდაიცვალა.

ამ ვიდეოზე სერ უინტონი მის მიერ 50 წლის წინ გადარჩენილი ბავშვების გარემოცვაში ზის, თუმცა თავად ჯერ არ იცის ამის შესახებ (<https://youtu.be/6_nFuJAF5F0>)

**რაულ ვალენბერგი (1912-1945)**

**რაულ ვალენბერგი** - ახალგაზრდა შვედი არქიტექტორი, ბიზნესმენი და დიპლომატი. 1944-1945 წლებში მუშაობდა ბუდაპეშტში. იგი ამზადებდა შვედურ პასპორტებს ებრაელებისთვის და ამ გზით ათასობით ებრაელი გადაარჩინა.

**ირენა სენდლერი (1910-2008)**

**ირენა სენდლერი** პოლონელი სოციალური მუშაკი იყო. ომის დროს ვარშავის გეტოდან, სადაც ექთნად მუშაობდა, ექთნის ჩანთით გამოჰყავდა ებრაელი ბავშვები, შემდეგ ყალბი დოკუმენტებით უზრუნველყოფდა და აშვილებდა მსურველ ოჯახებში ან ობოლ ბავშვთა სახლებში. 1943 წელს გესტაპომ დააპატიმრა, მაგრამ მან მოახერხა ბავშვების სიის გადამალვა. გაუძლო წამებას, მიუსაჯეს სიკვდილი, თუმცა სულ ცოტა ხნით ადრე, მისი პოლონური ორგანიზაციის მიერ გერმანელი პერსონალის მოსყიდვის მეშვეობით, მოახერხა გაქცევა და გადარჩა.

**მიხეილ კედია** **(1902-1953)**

მიხეილ კედია 1902 წელს დაიბადა ზუგდიდში.  თბილისის პირველი გიმნაზიის დამთავრების შემდეგ, საქართველოს მთავრობამ, სხვა ახალგაზრდებთან ერთად, სასწავლებლად საზღვარგარეთ გაგზავნა. სწავლობდა ბერლინსა და ჰაიდელბერგის უნივერსიტეტში, იურიდიულ ფაკულტეტზე. 1921 წლიდან ემიგრაციაშია, ცხოვრობდა პარიზში, სხვადასხვა დროს იყო სოციალისტ-ფედერალისტთა და ეროვნულ-დემოკრატიული პარტიების წევრი, ორგანიზაცია „თეთრი გიორგის“ ერთ-ერთი დამაარსებელი, მონაწილეობდა „კავკასიის კონფედერაციის“ საქმიანობაში, თანამშრომლობდა ჟურნალ „კავკასიასთან“.

 მიხეილ ახმეტელის, ალექსანდრე ნიკურაძის, გიორგი მაღალაშვილის და  შალვა მაღლაკელიძის მსგავსად,  სარგებლობდა გერმანელთა ნდობით, პოლიტიკური გავლენითა და მაღალი ავტორიტეტით. ისევე როგორც ქართული ემიგრაციის ნაწილი, მიხეილ კედიაც ფიქრობდა, რომ გერმანელების მხარდაჭერით შეიძლებოდა საქართველოს განთავისუფლება.

1940 წლის შემოდგომაზე, როდესაც ოკუპირებულ პარიზში გერმანიის საგანგებო წარმომადგენელმა გააუქმა პარიზში მოქმედი ქართული წარმომადგენლობა, აუცილებელი გახდა, სასწრაფოდ გამოენახათ ისეთი ვინმე, ვინც გერმანიის ხელისუფლების წინაშე შეძლებდა ქართული ემიგრაციის დაცვას. ეს მისია მიხეილ კედიას დაეკისრა.

მალე გერმანელებმა ქართველი ებრაელების დაპატიმრება დაიწყეს, მათ შორის იყო დამოუკიდებელი საქართველოს ფინანსთა და ვაჭრობა-მრეწველობის მინისტრის ყოფილი მოადგილე იოსებ ელიგულაშვილი (ერთ-ერთი ორგანიზატორი ეროვნული საგანძურის ევაკუაციისა საფრანგეთში). ქართველი ემიგრანტების ჩარევითა და მიხეილ კედიას მოხერხების წყალობით, გერმანელებმა პატიმრობიდან გაათავისუფლეს იოსებ ელიგულაშვილი.

[1941](https://ka.wikipedia.org/wiki/1941) წლის [10 მარტს](https://ka.wikipedia.org/wiki/10_%E1%83%9B%E1%83%90%E1%83%A0%E1%83%A2%E1%83%98) პარიზის სამხედრო კომენდანტ დოქტორ შტენგერს გაეგზავნა ქართველ ებრაელთა მემორანდუმი. მასში აღნიშნული იყო, რომ ქართველი ებრაელები სემიტები კი არა, არამედ ქალდეველები იყვნენ, რომლებმაც იუდაიზმი იწამეს და კავკასიაში დამკვიდრდნენ. ნაცისტ მაღალჩინოსნებს ამაში დაბეჯითებით არწმუნებდნენ მათი ქართველი კოლეგები მიხეილ კედია, [გიორგი მაღალაშვილი](https://ka.wikipedia.org/w/index.php?title=%E1%83%92%E1%83%98%E1%83%9D%E1%83%A0%E1%83%92%E1%83%98_%E1%83%9B%E1%83%90%E1%83%A6%E1%83%90%E1%83%9A%E1%83%90%E1%83%A8%E1%83%95%E1%83%98%E1%83%9A%E1%83%98&action=edit&redlink=1) და [გივი გაბლიანი](https://ka.wikipedia.org/wiki/%E1%83%92%E1%83%98%E1%83%95%E1%83%98_%E1%83%92%E1%83%90%E1%83%91%E1%83%9A%E1%83%98%E1%83%90%E1%83%9C%E1%83%98). ამის შემდეგ ნაცისტებმა გააუქმეს ქართველ ებრაელთა დეპორტაციის განკარგულება. ამის წყალობით სიკვდილს გადარჩა 70 ქართველი ებრაელი. ამასთანავე, მიხეილ კედიას მიერ დამზადებული ყალბი დოკუმენტებით სიკვდილს გადაარჩინეს ათასზე მეტი არაქართველი ებრაელი. ამის გამო მიხეილ კედიამ პარიზის დიდი რაბინის ვაისის და ებრაული კულტურის ასოციაციის ხელმძღვანელის მოსერის მადლობა დაიმსახურა.

**სავალდებულო ლიტერატურა:**

**Aleida Assmann**. To Remember or to Forget: Which Way Out of a Shared History of Violence? In ***Memory and Political Change*.** Edited by Aleida Assmann and Linda Shortt. Palgrave Macmillan, N.Y, 2012, p. 53-71 (ქართული თარგმანის ნაწყვეტი, ატვირთულია).

**სავალდებულო ფილმები:**

1. ოკუპაცია. ჰოლოკოსტი <https://www.youtube.com/watch?v=S3BscE6a22M>
2. ნიკოლას უინტონი - ბრიტანელი შინდლერი <https://www.youtube.com/watch?v=r9VhKjexnCQ>
3. მხატვრული ფილმი: სტივენ სპილბერგი - „შინდლერის სია“